La secretària tècnica relaciona les reclamacions que han tingut entrada des del Ple que va tenir lloc el passat 16 de juliol, que son les que corresponen als números des del 334/2020 al 346/2020 i dona compte al Ple de les actuacions realitzades de conformitat amb la valoració de l'admissió que s'ha dut a terme.
Es donen per llegides les actes de les sessions del dia 18 de juny, 9 i 16 de juliol de 2020, corresponents a les sessions vint-i-quatrena, vint-i-setena i vint-i-vuitena del Ple de 2020.
La Proposta de resolució de finalització de la Reclamació 201/2020 per la pèrdua d'objecte, de la qual n'és el ponent el senyor Josep Mir, interposada contra l'Ajuntament de Sant Just Desvern, en el marc de la qual es reclama l'accés a documents relacionats amb dues línies d'alta tensió, recull als antecedents els tràmits més destacats que s'han dut a terme en el marc d'aquest procediment i que posen de manifest que l'Ajuntament ha facilitat a la GAIP i la Comissió a la persona reclamant la informació sol·licitada, de manera que s'ha produït la pèrdua sobrevinguda del seu objecte i s'ha esvaït la controvèrsia jurídica plantejada.
La Proposta de resolució de finalització de la Reclamació 217/2020 per desestimació, de la qual n'és el ponent el senyor Josep Mir, interposada contra el Consell Comarcal del Baix Penedès, en el marc de la qual es reclama l'accés a un informe i a factures relacionades amb una estafa de la qual n'hauria estat víctima l'Administració reclamada, recull la fonamentació de la desestimació de la reclamació atès que es considera fonamentada l'aplicació del límit
al dret d'accés a la informació pública de l'article 21.1.b LTAIPBG, segons el qual el dret d'accés a la informació pública pot ésser denegat o restringit si el coneixement o la divulgació de la informació comporta un perjudici per a la investigació o la sanció de les infraccions penals, administratives o disciplinàries i en aquest cas es reconeix que hi ha una investigació oberta en relació amb la infracció penal de la qual hauria estat víctima el Consell.
Es proposen unes esmenes que el ponent recollirà a la resolució definitiva.
I es considera oportú destacar aquesta resolució al web de la GAIP.
La Proposta de resolució de finalització de la Reclamació 270/2020 per pèrdua d'objecte, elaborada pel senyor Josep Mir, interposada contra l'Ajuntament Mas de Barbens, per la qual es reclama informació sobre els ingressos recaptats per venda d'entrades a festes amb animals, recull els antecedents de fet i les actuacions dutes a terme que permeten finalitzar per pèrdua sobrevinguda de la reclamació, atès que l'Ajuntament, en el marc del procediment de reclamació, ha facilitat la informació sol·licitada i la Comissió l'ha tramès a la persona reclamant i li ha concretat informació sobre els recursos municipals destinats a les festes amb bous, informació que rau fora de l'objecte de la sol·licitud, i que no es recapten ingressos amb la seva celebració ja que són festes gratuïtes.
La Proposta de resolució de finalització de la Reclamació 272/2020 per desestimació, de la qual n'és la ponent la senyora Elisabet Samarra, interposada contra el Corporació Catalana de Mitjans Audiovisuals, en el marc de la qual es reclama la relació de retribucions percebudes de les empreses de la CCMA per part d'una tertuliana, planteja diferents elements de debat sobre l'aplicació de l'article 3.2 LTAIPBG i se'n proposa la seva retirada de l'ordre del dia de la sessió per poder fer una valoració addicional dels temes que planteja.
La Proposta de resolució de finalització de la Reclamació 274/2020 per desestimació, de la qual n'és la ponent la senyora Elisabet Samarra, interposada contra Ajuntament de Deltebre, en el marc de la qual es reclama còpia del requeriment de compliment d'un contracte i l'informe municipal relacionat amb la qüestió, recull la fonamentació del sentit desestimatori de la Proposta, atès els antecedents posen de manifest que l'Ajuntament va notificar la resposta a la sol·licitud d'informació pública presentada per la persona reclamant abans que s'interposés la reclamació, de manera que la reclamació s'hauria presentat mancada d'objecte.
En el mateix sentit es proposa desestimar la Reclamació 275/2020, formalitzada entre les mateixes parts del procediment, en el marc de la qual es reclama còpia d'un conveni de col·laboració entre l'Ajuntament de Deltebre i una penya taurina, i la Reclamació 276/2020, que té per objecte l'accés a informació sobre l'ocupació directa d'un terreny privat del municipi de Deltebre, atès que en la tramitació dels tres procediments l'Ajuntament hauria justificat haver donat resposta a les sol·licituds en una data prèvia a la interposició de la reclamació davant la GAIP.
Arran del debat i la naturalesa de la resolució correspon que formalment les tres resolucions siguin d'inadmissió i per tant, s'aproven amb les esmenes corresponents al canvi de sentit de les resolucions.
La Proposta de resolució de finalització de la Reclamació 281/2020 per desistiment, de la qual n'és el ponent el senyor Josep Mir, interposada contra l'Ajuntament de Sant Just Desvern, en el marc de la qual es reclama en relació amb una petició d'informació sobre les hores extres i fitxatges d'un membre de la Policia Local i formula una queixa, recull la motivació de la finalització per desistiment presumpte de la persona reclamant, atès que se li va demanar que esmenés la documentació aportada, concretament, que aportés el formulari de reclamació i que identifiqués l'objecte de la reclamació i no va atendre aquest requeriment de la Comissió.
La senyora Elisabet Samarra proposa esmenes en el sentit de concretar que no es presenta
una reclamació ni s'expressa la seva voluntat de reclamar davant de la Comissió, sinó que s'aporta una petició adreçada a la Presidència de la Generalitat de Catalunya i a l'Alcaldia de Sant Just Desvern.
El ponent introduirà les esmenes al text final de la resolució.
La Proposta de resolució de finalització de la Reclamació 292/2020 per pèrdua d'objecte, elaborada pel senyor Josep Mir, interposada contra l'Ajuntament d'Esplugues de Llobregat en el marc de la qual es reclama un informe de la Secretaria Municipal, recull als antecedents les actuacions dutes a terme durant la tramitació del procediment i la informació rebuda per la persona reclamant, fet que permet la finalització de la reclamació per pèrdua sobrevinguda del seu objecte, atès que s'ha lliurat de forma extemporània la informació disponible, i s'ha esvaït per tant, la controvèrsia plantejada.
La Proposta de resolució de finalització de la Reclamació 293/2020 per desestimació, de la qual n'és la ponent la senyora Elisabet Samarra, interposada contra l'Ajuntament el Prat de Llobregat, en el marc de la qual es reclama la publicació dels acords de personal recull la fonamentació del sentit desestimatori de la reclamació en base el fet que l'Ajuntament ja havia informat reiteradament de la resposta a la informació sol·licitada amb caràcter previ a la interposició de la reclamació i per tant, ja ha facilitat resposta a la informació demanada.
Atès que no es tracta d'una reclamació interposada contra una decisió administrativa limitativa del dret d'accés a la informació pública i segons es desprèn de la mateixa naturalesa de la Proposta de resolució es proposa que el sentit sigui d'inadmissió i per tant, s'aprova amb esmenes que comporten el canvi de sentit de la resolució.
La Proposta de resolució de finalització de la Reclamació 321/2020 per pèrdua d'objecte, elaborada pel senyor Josep Mir, interposada contra l'Ajuntament de Sant Esteve de Palautordera en el marc de la qual es reclama una memòria, actes i un contracte, recull els antecedents, i atès que encara no es té constància de l'efectivitat de l'accés sol·licitat i estimat es manté el fonament que recull les facultats de la GAIP per a l'execució de les seves resolucions, elements que permeten la finalització de la reclamació per pèrdua sobrevinguda del seu objecte.
Al torn obert de paraules es comenta la incorporació de la persona que ocuparà la plaça del C-13 de la Comissió un cop finalitzat el procés de selecció i l'inici de la seva prestació de serveis en la modalitat preferent de teletreball que regeix, excepte pel que fa referència a la necessitat de mantenir el registre administratiu de la Comissió.